
REPUBLIKA HRVATSKA
SISAČKO-MOSLAVAČKA ŽUPANIJA
OPĆINA TOPUSKO
OPĆINSKI NAČELNIK

KLASA: 371-01/26-01/03
URBROJ: 2176-18-02-26-02
Topusko, 30. rujan 2026.

Na temelju članka 7. Programa potpore mladim obiteljima za unaprjeđenje stanovanja na području Općine Topusko za 2026. godinu („Službeni vjesnik“ broj __/26), i članka 44. stavka 2. podstavka 32. Statuta Općine Topusko („Službeni vjesnik“ broj 103/23, 7/25 i 21/26), općinski načelnik Općine Topusko raspisuje:
JAVNI POZIV
za podnošenje zahtjeva za dodjelu financijske potpore mladim obiteljima za unaprjeđenje stanovanja na području Općine Topusko za 2026. godinu

1. PREDMET JAVNOG POZIVA
Predmet ovog Javnog poziva je prikupljanje zahtjeva za dodjelu namjenskih bespovratnih financijskih sredstava u okviru provedbe mjere rješavanja stambenog pitanja mladih obitelji na području Općine Topusko.
Potpora se odobrava namjenski za sufinanciranje troškova nastalih u 2026. godini koji se odnose na:
1. Kupnju obiteljske kuće ili stana na području Općine Topusko,
2. Izgradnju obiteljske kuće na području Općine Topusko,
3. Rekonstrukciju, dogradnju ili obnovu postojećeg stambenog objekta na području Općine Topusko radi poboljšanja kvalitete stanovanja.

2. VISINA POTPORE I UKUPNA SREDSTVA
Financijska potpora po pojedinom korisniku odobrava se u iznosu do 3.000,00 EUR.
Ukupno osigurana sredstva u Proračunu Općine Topusko za ovu namjenu iznose 20.000,00 EUR.

3. KORISNICI POTPORE I UVJETI PRIHVATLJIVOSTI
Korisnici potpore su mlade obitelji (uključujući bračne i izvanbračne zajednice te jednoroditeljske/samohrane obitelji) koje kumulativno ispunjavaju sljedeće uvjete:
- najmanje jedan od bračnih/izvanbračnih partnera ili samohrani roditelj nije stariji od 40 godina života u godini podnošenja zahtjeva;
- najmanje jedan od partnera ili samohrani roditelj je državljanin Republike Hrvatske s prebivalištem na području Općine Topusko;
- nekretnina za koju se traži potpora mora biti prva i jedina stambena nekretnina u vlasništvu/suvlasništvu obitelji na području Republike Hrvatske (članovi obitelji nemaju u vlasništvu drugu useljivu kuću ili stan na području RH, niti su stambeni objekt otuđili u zadnjih 15 godina);
- podnositelji nemaju dospjelih dugovanja prema Općini Topusko;
- podnositelj nema dospjelih, a nepodmirenih poreznih obveza i obveza za mirovinsko i zdravstveno osiguranje;
- protiv podnositelja se ne vodi kazneni postupak.

4. KRITERIJI PRVENSTVA
U slučaju da ukupni iznos traženih potpora premaši osigurana proračunska sredstva, prvenstvo pri dodjeli potpore ostvaruju mlade obitelji prema sljedećem kriteriju:
- korisnici koji su upisani u Upisnik poljoprivrednika ili Upisnik obiteljskih poljoprivrednih gospodarstava (OPG) najmanje godinu dana prije podnošenja zahtjeva (ostvaruju 100% iznosa potpore).
Ukoliko preostala sredstva ne budu dovoljna za sve ostale prihvatljive prijavitelje izvan navedene kategorije, preostali iznos sredstava ravnomjerno će se umanjiti svim preostalim prihvatljivim prijaviteljima.

5. OBVEZNA DOKUMENTACIJA
Podnositelji zahtjeva dužni su dostaviti:
1. Ispunjeni i potpisani obrazac prijave (dostupan na Internet stranici Općine);
2. Presliku osobne iskaznice za podnositelja;
3. Dokaz o statusu obitelji (vjenčani list / izjava o izvanbračnoj zajednici / rodni list djeteta za samohrane roditelje);
4. Dokaz o vlasništvu/suvlasništvu predmetne nekretnine (zemljišnoknjižni izvadak);
5. Izjavu pod materijalnom i kaznenom odgovornošću da obitelj nema u vlasništvu drugu useljivu kuću ili stan na području RH te da u zadnjih 15 godina nije otuđila stambeni objekt (obrazac dostupan na Internet stranici Općine);
6. Specifična dokumentacija ovisno o namjeni:
   - za kupnju: Ovjereni kupoprodajni ugovor iz 2026. godine;
   - za izgradnju: Pravomoćna građevinska dozvola ili drugi akt za građenje, računi za materijal/radove iz 2026. godine i pripadajuća fotodokumentacija objekta;
   - za rekonstrukciju/obnovu: računi za materijal/radove iz 2026. godine i pripadajuća fotodokumentacija objekta;
7. Dokaz o upisu u Upisnik poljoprivrednika/obiteljskih poljoprivrednih gospodarstva; 
8. Potvrda Općine Topusko o nepostojanju dugovanja.
9. Potvrda Porezne uprave o nepostojanju dugovanja (ne starija od 30 dana).
10. Uvjerenje da se ne vodi kazneni postupak (ne starije od 6 mjeseci).

6. OBVEZE KORISNIKA I INSTRUMENT OSIGURANJA
Korisnici koji ostvare pravo na potporu sklapaju Ugovor o dodjeli financijske potpore s Općinom Topusko te se obvezuju:
- prijaviti prebivalište na adresi stambenog objekta za koji je potpora odobrena,
- zadržati prebivalište na toj adresi bez prekida najmanje 10 godina,
- zadržati predmetnu nekretninu u vlasništvu (zabrana otuđenja) najmanje 10 godina,
- prije same isplate potpore, dostaviti bjanko zadužnicu u korist Općine Topusko kao instrument osiguranja u slučaju kršenja ugovornih obveza ili nenamjenskog trošenja sredstava.

7. ROK I NAČIN PODNOŠENJA ZAHTJEVA
Zahtjevi se podnose na propisanim obrascima koji se mogu preuzeti u prostorijama Općine ili na službenoj Internet stranici. Prijave s potpunom dokumentacijom dostavljaju se preporučeno poštom ili osobno u pisarnicu Općine na adresu:
Općina Topusko, Opatovina 10, 44415 Topusko, s naznakom „Javni poziv – stambene potpore za mlade obitelji 2026. – NE OTVARAJ“.
Zahtjevi se predaju od dana objave ovog Javnog poziva na oglasnoj ploči i Internet stranici Općine Topusko 30.09.2026., i moraju biti zaprimljeni u Urudžbenom zapisniku Općine Topusko do 8. listopada 2026. godine u 12,00 sati.

8. POSTUPAK DODJELE
Postupak administrativne kontrole provodi tročlano Povjerenstvo koje imenuje Općinski načelnik. Nakon obrade zahtjeva, Općinski načelnik donosi Odluku o dodjeli potpora, nakon čega slijedi potpisivanje ugovora i isplata sredstava uz prethodnu dostavu bjanko zadužnice.
                                                                                                                            OPĆINSKI NAČELNIK
	                                                                                                                        Ivica Kuzmić

